
„...hepe-hupa mindenféle...” Csíkszentsimoni hiedelmek

       A csíkszentsimoniak mindennapi életének kognitív kontextusát a tudomány – vallás – mágia egymásba fonódó, egymást kiegészítő, párhuzamosan létező rendszere képezi. Dolgozatomban, az elmúlt két évben végzett terepkutatásra alapozva, a közösségi emlékezet keretében áthagyományozódó mágikus tudásanyag és cselekvések rendszerezésére, valamint elemzésére vállalkozom.
      A néphit, népi vallásosság és az egyházi nézetek keveredésével jellemezhető vallásos mentalitásban különválasztom a rituális szövegmondást, az imákat és ráolvasó szövegeket, valamint a mágikus gyakorlatokat. A hiedelemtudás bemutatásának, leírásának keretét a néprajzi szakirodalomban elfogadott, a szokáscselekvéseknek irányultság szerinti osztályozása – megelőzés, serkentés, gyógyítás, rontás, jóslás – adja.
      A helyi társadalom és a hiedelmek társadalomnéprajzi vetületű vizsgálatában a következő elemzési szempontok érvényesülnek:
       1. életkorok, életszakaszok és hiedelmek
       2. nemek: férfiak és nők hiedelmei
       3. munkamegosztás: foglalkozások és hiedelmek
Érdeklődésem továbbá olyan más aspektusokra irányul, mint a cselekvési rendszerek alkalmazásának területe és használatának funkciói, a kollektív és egyéni attitűdök, az egyéni és kollektív stratégiák és a hiedelemhasználati habitusok.



